ፕሬዚዳንት ዶናልድ ትራምፕ የፓሪሱን የአየር ንብረት ለውጥ ስምምነት ማቋረጣቸውን አስታወቁ
ፕሬዚዳንት ዶናልድ ትራምፕ የፓሪሱን የአየር ንብረት ለውጥ ስምምነት ማቋረጣቸውን አስታወቁ ።  ፕሬዚደንት  ዶናልድ  ትራምፕ  በፓሪሱ አዲስ ስምምነትና ድርድር እንዲደረግ ፍላጎት እንዳላቸው ተናግረዋል፡፡የተለያዩ የዓለም መሪዎች የፕሬዚዳንቱን ውሳኔ በመተቸት አዲስ ድርድርና ስምምነት ሊኖር እንደማይገባ እየገለፁ ይገኛል፡፡የአሜሪካው ፕሬዚዳንት ዶናልድ ትራምፕ ታሪካዊ የተባለውን የ2015 የፓሪሱን የአከባቢ አየር ንብረት ለውጥ ስምምነት ማቋረጣውን አስታወቁ፡፡ፕሬዚዳንት ትራምፕ የመጨረሻውን አቋሜን አስታውቃለሁ ባሉት ቀን ገደብ ላይ ነው ይህን የተናገሩት፡፡ፕሬዚዳንቱ አቋማቸውን ለመግለፅ ሰዓታት እየቀሯቸው አሜሪካ በስምምነቱ እንድትቀጥል የተለያዩ የዓለም መሪዎች፣ የአሜሪካና የተለያዩ አገራት ትላልቅ ኩባንያዎች አሳስበው ነበር፡፡ፕሬዚዳንት ትራምፕ ግን  የተሰነዘሩትን  አስተያየቶችና ማሳሰቢያዎች ወደ ጎን በመተው ስምምነቱን ማቋረጥ ምርጫቸው አድርገዋል፡፡ፕሬዚዳንት ትራምፕ ስምምነቱን ለማቋረጣቸው በምርጫ ዘመቻ ወቅት የአሜሪካ ኩባንያዎችን ተወዳዳሪነትና ተጠቃሚነት ለማሳደግ የገቡትን ቃል ለማስጠበቅ እንደሆነ ተናግረዋል፡፡ በሥራ ላይ የዋሉትን ካርቦን አማቂ መሣሪያዎችን ለመቀነስ የሚደረገው ጥረት ከፍተኛ ወጭ መጠየቁም  ለስምምነቱ መቋረጥ በትራምፕ እንደምክንያት ቀርቧል፡፡የፓሪሱ ስምምነት ኩባንያዎቻቸውን ስለሚጎዳ ስምምነቱ እንዲሻሻል አልያም ሌላ አዲስ ስምምነት እንዲደረግ ፍላጎታቸው መሆኑን ፕሬዚዳንቱ ተናግረዋል፡፡የትራምፕን አቋም ተከትሎ የተለያዩ የዓለም መሪዎችና የትላልቅ ኩባንያዎች ኃላፊዎች ቅሬታቸውን እየገለፁይገኛል፡፡የፈረንሳዩ ፕሬዚዳንት ኢማኑኤል ማክሮን የትራምፕ ውሳኔ ለቀጣዩ ትውልድ አለመጨነቅን ያንፀባረቀና  የማይጠቅም በማለት አሜሪካ ስምምነቱን ማቋረጧን ተችተዋል፡፡ማክሮን አሜሪካ ለዓለም ጀርባዋን ብትሰጥም ፈረንሳይ ከአሜሪካ ጋር ያላትን ግንኙነት በማጠናከር ትሰራለች ብለዋል፡፡የጀርመኗ መራሂተ መንገስት አንጌላ ማርኬል ውሳኔው ዓለማችንን የሚጎዳ እርምጃ ነው ሲሉ  የእንግሊዝ ጠቅላይ ሚኒስትር ቴሬዛ ሜይ መልካም አጋጣሚን የሚገድብና በቀጣዩ የልማት ጉዞ ላይ የተደቀነ መሰናክል ብለዋል፡፡የአውሮፓ ህብረትም ውሳኔው ዓለም መጥፎ ዜናን የሚሰማበት ዕለት በማለት የአሜሪካንን አቋም አጣጥሏል፡፡  የፓሪሱን ስምንት እንደምትደግፍ የገለፀችው ሩስያ የአሜሪካ ማፈግፈግ ግን በስምምነቱ ውጤታማነት ላይ የራሱን ጥቁር ጥላ እንደሚያጠላ ስጋቷን አስቀምጣለች፡፡የቀድሞው የአሜሪካ ፕሬዚዳንት ባራክ ኦባማም የተተኪያቸውን አቋም መተቸታቸውን የፈረንሳዩ ቴሌቭዥን ጣቢያ ፍራንስ 24 ዘግቧል፡፡በቤልጂየም ብራስልስ እየተካሄደ ባለው የአውሮፓ ህብረት- ቻይና ስብሰባ ላይ እየተሳተፉ የሚገኙ መሪዎችም የትራምፕን አቋም በመተቸት ያቀረቡት አማራጭ የድርድርና የስምምነት ሃሳብ ተቀባይነት እንደማይኖረው እየገለፁ ይገኛል፡፡ 